***In the Court of the Crimson King (An Observation By King Crimson)*** 
er den britiske rockegruppen King Crimsons debutalbum fra 1969. Albumet nådde tredjeplass på den britiske spillelisten, og gull i USA.

Generelt er albumet ansett som et av de sterkeste innenfor progrocken, hvor blues-orientert rock er blandet sammen med jazz og diverse symfoniske elementer. På grunn av tidspunktet det først kom ut, har det vært med på definere musikkgenren prog som et selvstendig musikalsk uttrykk. Musikkritiker Edward Macan skriver i sin bok *Rocking the Classics* (1997) at «*In the Court of the Crimson King* muligens er det mest innflytelsesrike rockealbummet noensinne». The Who's Pete Townshend skal ha sagt at albumet var «et helt forbløffende mesterverk».

Albumet har vært gjenutgitt på vinyl og CD ved flere anledinger på 1980- og 1990-tallet. Den originale stereo mastertapen ble omsider gjenfunnet i arkivene til Virgin Records i 2003, etter å ha vært feilplassert i over 30 år. Resultatet av dette ble en sterkt forbedret CD-utgave, og en omfattende brosjyre.

Albumet hadde i 2021 solgt 828 382 eksemplarer og er King Crimsons mestselgende album.

Album-cover
-----------

Barry Godber (1946–1970), billedkunstner og programmerer, malte omslaget på albumet. Godber døde i februar 1970 av hjerteinfarkt, kort tid etter utgivelsen av albumet. Dette ble hans eneste kjente maleri, og eies i dag av Robert Fripp. Dette har Fripp å si om Godber: 

> «Peter (Sinfield) hadde med dette maleriet, og gruppen var overbevist. Nylig fikk jeg originalen tilbake fra EGs kontorer fordi det ble oppbevart i et for sterkt lys, og risikoen for at det ble ødelagt gjorde at jeg flyttet på det. Ansiktet på yttersiden er den schizofrene mannen, og på innsiden King Crimson. Dersom du dekker til det smilende ansiktet, avdekker øynene en usedvanlig tristhet. Hva annet kan legges til? Dette speiler selve musikken.»
> 
>

Utgivelser
----------

### Vinylutgaver

Første utgave av *In the Court of the Crimson King* kom ut i England 10. oktober 1969 på Island Records, (ILPS 9111). I USA på Atlantic Records. Innspillingen fant sted i Wessex Sound Studios, i London i juli – august samme år. 

### CD-utgaver

Den siste CD-utgaven (beskrevet som «Original Master Edition», DGM 501) ble utgitt i 2004 på Robert Fripps plateselskap Discipline Global Mobile. Utgivelsen var en stor forbedring lydmessig fra tidligere CD-utgaver.

Sporliste
---------

### Side 1

1. «21st Century Schizoid Man» (Fripp, McDonald, Lake, Giles, Sinfield) – 07:21
2. «Mirrors»
3. «I Talk to the Wind» (McDonald, Sinfield) – 06:05
4. «Epitaph» (Fripp, McDonald, Lake, Giles, Sinfield) – 08:47
5. «March for No Reason»
6. «Tomorrow and Tomorrow»

### Side 2

1. «Moonchild» (Fripp, McDonald, Lake, Giles, Sinfield) – 12:13
	* «The Dream»
	* «The Illusion»
2. «In Court of the Crimson King» (McDonald, Sinfield) – 09:25
	* «The Return of the Fire Witch»
	* «The Dance of the Puppets»

Personell
---------

* Robert Fripp – gitar
* Ian McDonald – fløyte, klarinett, saksofon, vibrafon, keyboard, Mellotron, vokal
* Greg Lake – bass, vokal
* Peter Sinfield – tekster, belysning
* Barry Godber – Omslagsillustrasjoner
* Michael Giles – trommer, perkusjon, vokal

Referanser
----------

1. ↑  «King Crimson, 'In the Court of the Crimson King' (1969) - 50 Greatest Prog Rock Albums of All Time». Rolling Stone. Besøkt 17. oktober 2015.
2. ↑  «We're not schizoid, we're King Crimson». *The Independent* **(engelsk)**. 19. mars 1997. Besøkt 17. oktober 2015.
3. ↑  «KING CRIMSON album sales». *BestSellingAlbums.org* **(engelsk)**. Besøkt 23. september 2023.
4. ↑  «Interview with Robert Fripp in Rock and Folk - ETWiki». *www.elephant-talk.com*. Besøkt 18. november 2021.

Eksterne lenker
---------------

* (en) *In the Court of the Crimson King* på Apple Music Rediger på Wikidata

* (en) *In the Court of the Crimson King* på Discogs Rediger på Wikidata

* (en) *In the Court of the Crimson King* på MusicBrainz Rediger på Wikidata

* (en) *In the Court of the Crimson King* på Spotify Rediger på Wikidata

* (en) *In the Court of the Crimson King* på AllMusic Rediger på Wikidata


|  |  |
| --- | --- |
| Oppslagsverk/autoritetsdata | VIAF **·** GND **·** SUDOC **·** MusicBrainz
 |

Portal: Progressiv rock